KISKŐRÖS VÁROS POLGÁRMESTERE
ELŐTERJESZTÉS
(a Képviselő-testület 2025. június 25–i ülésére)

TÁRGY: A 2025. ÉVI KÖLTSÉGVETÉS MÓDOSÍTÁSA

Az államháztartásról szóló 2011. évi CXCV. törvény (tov.: Áht.) 34. §-a alapján, tekintettel Kiskőrös Város 2025. évi költségvetéséről szóló 3/2025. (II.20.) önkormányzati rendeletének 13. §- ára, a Képviselő-testület rendeletének módosításával az önkormányzat, valamint költségvetési szervei költségvetését megváltoztathatja.
Rendezésre került a március és április hónapban kifizetett szociális ágazati összevont pótlék (8.735.039 Ft). 

A közpénzek szabályozásával összefüggő egyes törvények, valamint a számvitelről szóló törvény módosításáról szóló 2025. évi XXI. törvény rendelkezései értelmében szükséges a költségvetési évre vonatkozó tervezett létszámadatokat jogviszonyonként feltűntetni, költségvetési szervenként és összesítve is, ezen adatokkal kiegészítésre került a rendelet-tervezet 5. melléklete. A rendeletnek tartalmazni kell átlátható módon és észszerű részletezettséggel a tárgyévi előirányzat-módosítások, átcsoportosítások összegszerű változásait, annak indokait és hatását, ezért a rendelet kiegészül a 11. melléklettel és a rendelet 13.§-a kiegészül egy új 8. bekezdéssel. 

A 3. és 5. melléklet kiegészül a 2024. év teljesítés adataival, kiemelt előirányzatonként, mert a tárgyévet megelőző év rendelkezésre álló tényadatának feltűntetése is szükséges. 
Többek között a városi önkormányzatok a tárgyév október 20-áig, november 20-áig, illetve december 20-áig adatot szolgáltatnak a kincstár számára a költségvetési év egészében várhatóan teljesülő, a költségvetési szerveikkel együtt számított kiadásaikról és bevételeikről. A önkormányzatokat bírság terheli abban az esetben, ha a 3 adatszolgáltatás közül legalább 2 alkalommal az érintett önkormányzat költségvetési szerveivel együttesen számított várható éves költségvetési bevétel és kiadás különbsége, és az éves költségvetési beszámolóban szereplő tényleges költségvetési bevétel és kiadás különbsége eltérésének abszolút értéke meghaladja a helyi önkormányzat költségvetési szerveivel együtt számított tényleges költségvetési bevételei 5%-át, ennek okán a rendelet 13.§-a kiegészül egy új 9. bekezdéssel.
A települési önkormányzatok helyi iparűzési adóbevétel többlete alapján 2025. május hónapban teljesítendő fizetési kötelezettség összegéről szóló 13/2025. (V.14.) NGM rendelet alapján 23.099.508 Ft a Kiskőrös városa által fizetendő összeg, amely beépítésre került.

A Polgármesteri céltartalékokkal kapcsolatos döntések rendeletben történő átvezetése:
· Kőröskom Kft. támogatása - TOP-PLUSZ-1.1.1-21- BK1-2022-00009 piac pályázat – 49.081.293 Ft,

· Kiskőrösi Evangélikus Egyházközség támogatása - TOP-PLUSZ-3.3.2-21-BK1-2022-0001 szociális infrastruktúra fejlesztése pályázat 14.135.385 Ft (60/2025. Képv.test.hat.),
· Római Katolikus Plébánia támogatása – római katolikus temetőben akadálymentesített WC és raktár építése és római katolikus temetőben lévő kápolna befejező munkálatai - 11.000.000 Ft (67/2025. Képv.test.hat.),
· Kiskőrös Város Szlovák Nemzetiségi Önkormányzat támogatása – rétesfesztivál rendezvény megvalósítása - 350.000 Ft,

· Kiskőrös Város Német Nemzetiségi Önkormányzat támogatása – német színházi előadás – 100.000 Ft,
· Kiskőrös Város Cigány Nemzetiségi Önkormányzat támogatásai – roma gasztronómia bemutatása - 100.000 Ft, balatoni kirándulás - 100.000 Ft
· Országos Mentőszolgálat Alapítvány támogatása – 100.000 Ft (68/2025. Képv.test.hat.),

· Kiskőrösi Óvodák Kincses Kultúróvoda megvalósítása – 78.000 Ft.
A fentiek alapján javasolom, hogy a Képviselő-testület Kiskőrös Város 2025. évi költségvetési rendeletének módosítását a rendelet-tervezetben foglaltak szerint fogadja el.
Kiskőrös, 2025. június 11.
Domonyi László Mihály sk.
                                                                       polgármester
   Kiskőrös Város Önkormányzata
Képviselő-testületének

.../2025. (...) önkormányzati rendelete

Kiskőrös Város 2025. évi költségvetéséről szóló 3/2025. (II. 20.) önkormányzati rendelet módosításáról

[1] A rendelet megalkotásának célja az Önkormányzat gazdálkodásának biztosítása, a kiadások pénzügyi teljesítése csak abban az esetben történhet, ha az előirányzatok rendelkezésre állnak.

[2] Kiskőrös Város Képviselő-testület az Alaptörvény 32 cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés a) és f) pontjaiban, a Magyarország helyi önkormányzatairól szóló 2011. évi CLXXXIX törvény 111. § (2)-(3) bekezdéseiben meghatározott feladatkörében eljárva, Kiskőrös Város Önkormányzata Képviselő-testületének az önkormányzat szervezeti és működési szabályzatáról szóló 24/2013. (XII.19.) önkormányzati rendelete 30. § (5) bekezdésének a) pontjában biztosított véleményezési jogkörben eljáró Ügyrendi és Összeférhetetlenségi Bizottság; Pénzügyi Bizottság; Kulturális, Turisztikai és Sport Bizottság; Társadalompolitikai Bizottság; Ipari, Mezőgazdasági és Klímapolitikai Bizottság véleményének kikérésével a következőket rendeli el:

1. §

(1) A Kiskőrös Város 2025. évi költségvetéséről szóló 3/2025. (II. 20.) önkormányzati rendelet (továbbiakban: Kr.) 3. § (1) bekezdés a) pontja helyébe a következő rendelkezés lép:

(A Képviselő-testület Kiskőrös Város 2025. évi költségvetésének)

„a)
költségvetési kiadások főösszegét: 6.375.892.922 forintban”

(állapítja meg.)

(2) A Kr. 3. § (1) bekezdés c) pontja helyébe a következő rendelkezés lép:

(A Képviselő-testület Kiskőrös Város 2025. évi költségvetésének)

„c)
költségvetési bevételi főösszegét: 4.914.328.264 forintban”

(állapítja meg.)

2. §

A Kr. 6. § (2) bekezdése helyébe a következő rendelkezés lép:

„(2) A céltartalékok összege 98.425.300 forint jelen rendelet 7. mellékletében meghatározott célonkénti bontásban.”

3. §

A Kr. 7. §-a helyébe a következő rendelkezés lép:

„7. §

Az éves engedélyezett létszámadatokat - a jogviszonyok megjelölésével - költségvetési szervenként és összesítve jelen rendelet 5. melléklete tartalmazza.”

4. §

A Kr. 13. §-a a következő (8) és (9) bekezdéssel egészül ki:

„(8) A rendelet 11. melléklete tartalmazza átlátható módon és ésszerű részletezettséggel a tárgyévi előirányzat-módosítások, átcsoportosítások összegszerű változásait, indokait és hatását.

(9) A nem önállóan gazdálkodó költségvetési szervek vezetői az általuk irányított költségvetési szervek költségvetési év egészében várhatóan teljesülő kiadásairól és bevételeiről a jogszabályban rögzített adatszolgáltatási határidőt megelőző 4 munkanapon belül tájékoztatják a Polgármesteri Hivatal pénzügyi osztályát.”

5. §

(1) A Kr. 1. melléklete helyébe az 1. melléklet lép.

(2) A Kr. 2. melléklete helyébe a 2. melléklet lép.

(3) A Kr. 3. melléklete helyébe a 3. melléklet lép.

(4) A Kr. 4. melléklete helyébe a 4. melléklet lép.

(5) A Kr. 5. melléklete helyébe az 5. melléklet lép.

(6) A Kr. 6. melléklete helyébe a 6. melléklet lép.

(7) A Kr. 7. melléklete helyébe a 7. melléklet lép.

(8) A Kr. a 8. melléklet szerinti 11. melléklettel egészül ki.

6. §

Ez a rendelet a kihirdetését követő napon lép hatályba.

